Omnibus presentes litteras inspecturis, G. abbas, totusque conventus Sancti-Germani Autissiod., et Willelmus de Melloto, dominus Sancti-Prisci, salutem in Domino. Noverint universi quod cum esset contentio inter nos, ex una parte, et venerabiles viros decanum et capitulum Autissiodor. pro hominibus suis de parrochiis Pulvereni et Lindriaci, ex altera, super hoc quod iidem decanus et capitulum dicebant quod homines eorum predicti habebant usuagium in nemoribus nostris de Brueria ad pasturam animalium dictorum hominum, sive de novo essent cesa dicta nemora, sive non; quod usuagium dictos homines in dictis nemoribus habere negabamus; tandem, bonis viris mediantibus, inter nos, ex una parte, et dictos decanum et capitulum, ex altera, compositum fuit in hunc modum: quod de toto predicto nemore fient quinque partes equales, et de illis quinque partibus poterimus dare, vendere et nostram facere voluntatem quandocumque voluerimus, et quotienscumque voluerimus; ita, tamen, quod due partes de dictis quinque partibus semper salve remaneant ad pasturam animalium hominum predictorum. In nemore, vero, de novo ceso, non poterunt dicti homines animalia sua immitere, nec aliquod usuagium reclamare, donec tercium folium post cesionem dicti nemoris sit transactum; et quandocumque tertium folium erit transactum, poterunt dicti homines in dicto nemore animalia sua immitere et per totum nemus pasturare. Dictam, vero, compositionem promittimus nos imperpetuum servaturos, et ad hoc nos per presentes litteras obligamus. In cujus rei testimonium nos abbas, et Willelmus, sigillis nostris, et nos conventus sigillum nostrum penes nos ad presens non habentes, sigillo curie decani Autissiod., presentes litteras fecimus sigillari. Actum, anno Domini Mº CCº quadragesimo tertio, mense septembris.